
					     Drept la replică 
Societatea INOVUM SRL răspunde articolelor din Gândul, ecoPOLITIC și BZI despre „avionul de 4 milioane de euro”

În exercitarea dreptului la replică, vom răspunde celor trei articole care conțin aceleași afirmații eronate și denigratoare despre sociatatea INOVUM SRL
Prin prezentul răspuns înțelegem atât să clarificăm starea de fapt referitoare la procedura de atribuire și, ulterior, anularea licitației publice având ca obiect achiziția avionului în beneficiul Ministerului Mediului. Totodată, dorim să combatem anumite afirmații eronate care afectează grav imaginea și prestigiul societății noastre.
1. Cine a lansat licitația
În articole se susține faptul că fostul ministru al Mediului, Diana Buzoianu, ar fi lansat această licitație publică.
În realitate, procedura CN1080568 a fost publicată în SEAP pe 25.04.2025. La acea dată, ministrul Mediului, Apelor și Pădurilor era domnul Mircea Fechet. Doamna Diana Buzoianu a preluat ministerul abia în iunie 2025. Licitația anterioară pentru aceeași aeronavă, estimată la 72,5 milioane de lei, a fost anulată, după cum a confirmat chiar actualul ministru al mediului, doamna Natalia Intotero. 
2. Suma
În articole se indică „suma de 19,92 miliarde de lei (aproximativ 4 milioane de euro)”, ca și valoare a contractului.
În realitate, 19,92 miliarde de lei înseamnă aproape 4 miliarde de euro, nu 4 milioane. Valoarea estimată a contractului a fost de 19.920.000 lei fără TVA, iar oferta INOVUM a fost de 19.900.000 lei fără TVA. O eroare de o mie de ori, preluată în trei articole despre bani publici, arată cât de atent au fost verificate informațiile.
3. Comercializarea aeronavelor 
În articole se susține faptul că INOVUM „nu se ocupă cu comercializarea de aeronave”.
Certificatul constatator ONRC al INOVUM SRL include, ca și activitate autorizată, codul CAEN 4614 – Intermedieri în comerțul cu mașini, echipamente industriale, nave și avioane. Compania a participat ca furnizor de aeronave și la alte proceduri publice, inclusiv la licitația anterioară a aceluiași minister, anulată ulterior. Un furnizor de aeronave nu le fabrică singur, la fel cum un dealer auto nu produce mașinile pe care le vinde. Aeronava urma să fie livrată de producătorul ei, prin INOVUM. Este o aeronavă performantă și economică, atât ca preț, cât și ca consum de carburant, folosită pentru același scop de instituții și companii din mai multe state ale Uniunii Europene. 
4. „Patru angajați și 9,8 milioane de lei cifră de afaceri”
În articole se arată faptul că INOVUM ar fi „abonată la contracte cu statul”.
Cerințele de calificare din licitație, adică cifra de afaceri, experiența similară și garanțiile, au fost stabilite de minister și verificate de comisia de evaluare. INOVUM le-a îndeplinit. Altfel nu ar fi fost declarată câștigătoare. Procedura a fost deschisă și publicată în SEAP, iar la ea putea participa orice firmă din Uniunea Europeană. Oferta INOVUM a fost singura depusă și a obținut punctajul maxim, de 100 de puncte. La licitația anterioară, anulată, au existat mai multe oferte. Am livrat către instituții conduse, de-a lungul timpului, de oameni din partide diferite, pentru că licitațiile se câștigă pe documente, nu pe culoare politică. 
5. Respingerea de către Comisia Europeană
Comisia ar fi respins aeronava pentru că „ar fi poluat în mod excesiv”.
În fapt, niciunul dintre articole nu prezintă vreun document al Comisiei Europene. Mai mult, chiar actualul ministru al Mediului a declarat public: „Nu avem un document oficial de la Comisia Europeană” și „Nu ştim motivul pentru care acest avion […] a fost scos din PNRR”. Fosta ministră a explicat că avionul a fost scos „împreună cu alte zeci de proiecte despre care Comisia a crezut că nu mai pot fi finalizate”, adică din cauza termenelor, nu a mediului. Nicio sursă oficială nu susține afirmația despre poluare. Solicităm public ca documentul pe care se bazează această afirmație să fie publicat.
Aeronava avea rolul de a colecta date LiDAR și fotogrammetrice pentru monitorizarea pădurilor, adică exact pentru protecția mediului. Senzorul LiDAR aerian, în valoare de 22 de milioane de lei, a fost deja cumpărat din PNRR și așteaptă o aeronavă pe care să fie montat. 
Aeronave de acest tip au fost achiziționate din fonduri europene și în alte state membre:
	nr
	Țara
	Cine a cumpărat și ce
	Finanțare

	1
	Grecia
	Pompierii: 3 avioane (tip ofertat INOVUM)
	Mecanismul de Redresare și Reziliență, prin „Greece 2.0”

	2
	Polonia
	OPEGIEKA: avion (tip ofertat INOVUM),cu senzor hibrid foto și LiDAR
	FEDR. Proiect din care 60% fonduri UE

	3
	Germania
	TU Dresda: avion (tip ofertat INOVUM), laborator zburător pentru aviație „climatică”
	În principal din Fondul pentru o Tranziție Justă al UE

	4
	Ungaria
	Cartografia militară, HM Zrínyi: avion (tip ofertat INOVUM) cu LiDAR, predat în martie 2025
	fonduri UE dar printr-un mechanism de achiziție prin fundația armatei.



6. „Procedura a continuat 11 luni fără bani”
Documentația de atribuire a conținut de la început o clauză suspensivă privind finanțarea. Aceasta este o practică legală, cunoscută de toți ofertanții. INOVUM a fost declarată câștigătoare pe 14.05.2026, cu punctajul maxim de 100 de puncte (comunicarea UIPSCL/114671/14.05.2026). De atunci, compania și-a menținut oferta și garanțiile, pe propriul risc financiar, și a cerut în scris, de patru ori, semnarea contractului și o întâlnire:
	Adresa
	Data
	Răspuns
	Număr de înregistrare

	Prima adresă
	29.05.2026
	Fără răspuns
	Fără număr de înregistrare

	A doua adresă
	09.07.2026
	Fără răspuns
	R 32605/09.07.2026

	A treia adresă
	14.08.2026
	Fără răspuns
	R 39474/17.08.2026

	A patra adresă
	12.10.2026
	Fără răspuns până la 05.11.2026
	R 48026/12.10.2026



Adresele au fost formulate atât ca petiții, în baza OG nr. 27/2002, cât și ca solicitări de informații de interes public, în baza Legii nr. 544/2001. Ministerul nu a răspuns la niciuna dintre ele. Pentru adresele înregistrate în iulie și august, au expirat de mult atât termenul de 30 de zile prevăzut de OG nr. 27/2002, cât și termenele de 10, respectiv cel mult 30 de zile prevăzute de Legea nr. 544/2001.
Pe 2 noiembrie 2026, la ora 16:31, în aceeași zi în care au apărut primele articole, ministerul a anulat procedura în SEAP. Până la data acestei replici, INOVUM nu a primit motivarea anulării, pe care legislația achizițiilor publice o impune autorității contractante. A doua zi, ministra a declarat public că procedura a fost „pusă în așteptare, până găsim o sursă de finanțare”, deși în SEAP figura deja ca anulată. 

Solicitări:
1. Gândul, ecoPOLITIC și BZI să publice integral acest drept la replică, fiecare cu aceeași vizibilitate ca articolul inițial.
1. Gândul, ecoPOLITIC și BZI să corecteze titlurile și afirmațiile care nu corespund documentelor publice.
1. Antena 3 CNN, sursa invocată, să prezinte documentele pe care s-a bazat.
1. Ministerul Mediului, Apelor și Pădurilor să comunice motivarea anulării procedurii CN1080568 și să publice documentul prin care Comisia Europeană ar fi eliminat aeronava din PNRR, dacă acesta există.


ing. Köteles Dieter
Administrator, INOVUM SRL
Oradea, 05.11.2026

